钦定古今图书集成/明伦汇编/家范典/第073卷 > 春秋四传 > 《子叔姬卒》
## 钦定古今图书集成/明伦汇编/家范典/第073卷 > 春秋四传 > 《子叔姬卒》

《春秋》：文公十有二年“春二月庚子，子叔姬卒。”

《左传》：“二月，叔姬卒。”不言杞，绝也。书叔姬，言非女也。
《公羊传》：此未适人何以卒许嫁矣。妇人许嫁，字而笄
之，死则以成人之丧治之。其称子何？贵也。其贵奈何？
母弟也。

《穀梁传》：其曰子叔姬贵也，公之母姊妹也。其一传曰：
“许嫁”以卒之也。男子二十而冠，冠而列丈夫，三十而
娶；女子十五而许嫁，二十而嫁。

〈大全〉赵氏曰：时君之女，故曰“子”，以别非先君之女也。

啖氏曰：《左氏》云“杞桓公请绝叔姬，而无绝昏公。”

“许之叔姬卒，不言杞绝也。书叔姬，言非女也。” 按：此传大误，当在成八年，误置此尔。汪氏曰：“二《传》以书子为同母妹，然十四年再书‘子叔姬，苟皆同母，不当同字矣’。” 庐陵李氏曰：“子叔姬，《左氏》以为已嫁于杞而遭出，《公、谷》皆以为许嫁，盖适人则必系国以无所系，《左氏》非也。其称‘子’者，文公女，所以别于先君之子也。《公谷》” 以为姊妹者，非。《陈氏》云：“已许嫁于杞。杞伯来朝，请绝叔姬，复求其次。” 此说通。